tartuNLP/wikipedia-smugri-20251201 huggingface dataset:
Jyväskylän vanha hautausmaa

Jyväskylän vanha hautausmaa on Jyväskylän Puistokadun varrella sijaitseva hautausmaa. Se on perustettu vuonna 1837 alun perin Laukaan maantien varteen. Alueesta muodostui kaupunginosa, kun arkkitehti Yrjö Blomstedtin asemakaava hyväksyttiin 1910. Aluksi siunaamiset tehtiin Kaupunginkirkossa, josta saattoväki siirtyi hautajaiskulkueena hautausmaalle, mutta arkkitehti Pauli Blomstedtin suunnitteleman siunauskappelin valmistuttua vuonna 1930 ei enää nähty kaupungin läpi kulkevia hautajaiskulkueita. Hautausmaata on laajennettu vuosina 1899, 1924 ja 1941. Alue kuuluu valtakunnallisesti merkittäviin rakennettuihin kulttuuriympäristöihin.
Alueelle haudattuja ovat muiden muassa tehtailijat Johan Parviainen, Jaakko Länkelä ja Julius Johnson, taiteilija Urho Lehtinen, kirjailijat Isa Asp, Irene Mendelin ja Juhani Siljo, kanteleensoittaja Kreeta Haapasalo, kirjankustantaja Karl Jacob Gummerus ja mäkihyppääjä Matti Nykänen.
Alueen keskimmäisessä osassa on seppä Jaakko Högmanille pystytetty muistomerkki. Paikalla oli ennen hautausmaata sijainnut paja, jonka arveltiin kuuluneen Högmanille. Seppä Högman taas vaikutti suuresti herännäisjohtaja Paavo Ruotsalaisen elämänkulkuun, joten paikalle pystytettiin vuonna 1925 muistokivi Ruotsalaisen ja Högmanin vuonna 1799 tapahtuneen kohtaamisen muistoksi.
Hautausmaalla olevan Wolmar Schildtin hautakiven teksti on kirjoitettu venykekirjoituksella. Hautausmaan eteläpäässä oleva puoliympyrän muotoinen sankarihautausmaa on vuodelta 1918. Ensiksi sinne haudattiin vapaussodan kaatuneet ja sittemmin myös talvisodan ja jatkosodan sankarivainajat. Sankarivainajia on 412. Muistopatsaaksi heille on pystytetty klassistinen kiviuurna "Uhriliekki", joka on taiteilija Gunnar Finnen suunnittelema. Sankarihauta-alue uusittiin 1950-luvulla arkkitehti Aulis Blomstedtin suunnitelman mukaan.
Farimaké

Farimaké on maalaiskunta Moptin alueen Youwaroun piirissä Malissa. Sen keskuskylä Gathi-Loumo sijaitsee Nigerjoen tulva-alueen länsireunalla 40 kilometriä Youwarousta luoteeseen. Kunnassa on 11 900 asukasta (vuonna 2009).
Farimakén kunnan pinta-ala on 3 148 neliökilometriä. Se rajoittuu idässä Youwaroun piirin Youwaroun ja Bembéré Taman kuntiin sekä etelässä Moptin alueen Ténenkoun, lännessä Ségoun alueen Nionon ja Timbuktun alueen Goundamin ja pohjoisessa Niafunkén piireihin. Seutu kuuluu Sahelin vyöhykkeeseen. Pinnanmuodostukseltaan se on tasankoa. Nigerjoesta lähtevä Tialga-kanava ruokkii lukuisia järviä.
Kuntaan kuuluu 22 kylää ja 15 paimentolaisryhmää. Asukkaat ovat etupäässä fulbeja ja heidän entisiä orjiaan rimaibeja, bambaroita, tuaregeja ja belloja. Vallitseva uskonto on islam.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, riisi ja durra. Kotieläimiä ovat naudat, lampaat, vuohet, aasit, kamelit, hevoset ja siipikarja. Lisäksi hyödynnetään metsiä sekä harjoitetaan käsityöammatteja ja kaupankäyntiä. Gathi-Loumossa pidetään viikoittaiset markkinat sekä suuret karjamarkkinat.
Gathi-Loumosta on tieyhteydet Diankéen, Youwarouhun, Léréen ja Diouraan. Vesiteitä voidaan käyttää vain kolme kuukautta vuodessa. Palveluihin kuuluu neljä alakoulua, yksi paimentolaiskoulu, koulutus- ja kehittämiskeskus (CED) ja terveysasema.
Jääkiekon naisten maailmanmestaruuskilpailut 2000

Jääkiekon naisten maailmanmestaruuskilpailut 2000 pelattiin Kanadassa. Maailmanmestaruuden voitti Kanada päihittämällä loppuottelussa jatkoajalla Yhdysvallat lukemin 3–2. Suomi saavutti pronssia.
Stockholm Waterfront

Stockholm Waterfront on kongressikeskuksena ja hotellina toimiva rakennus Tukholman Norrmalmilla Barnhusvikenin rannalla, lähellä keskusrautatieasemaa. Se rakennettiin vuosina 2008–2011, ja sen on suunnittelut arkkitehtitoimisto White.
Rakennuskompleksi muodostuu kolmesta osasta: 11-kerroksisesta toimistotalosta, hotelliosasta sekä matalasta ja veistoksellisesta kongressitalosta. Kongressihalliin mahtuu 3 000 vierasta. Stockholm Waterfrontin tieltä purettiin 1970-luvulla rakennettu postiterminaali. Uudisrakennus herätti paljon keskustelua.
Isolampikorento

Isolampikorento ("Leucorrhinia rubicunda") on yleinen lampikorentoihin kuuluva sudenkorento.
Ulkonäkö ja koko.
Isolampikorennolla on tumman takaruumiinsa keskilinjalla täpliä, jotka ovat tavallisesti keltaiset naaraalla ja punaiset sukukypsällä koiraalla ja harvoin naaraalla. Takaruumiin 7. jaokkeessa sijaitseva täplä jatkuu yli jaokkeen puolenvälin. Siipien kylkisuonet eli siiven etureunan siipisuonet ovat kokonaan keltaiset, ja siipitäplät ovat sukukypsällä koiraalla tavallisesti punaiset. Pikkulampikorennolla kylkisuonet ovat vain kärjistä keltaiset.
Isolampikorennon ulkonäkö on muiden lampikorentojen kaltainen. Sukupuolielimien rakenne on merkittävin eroavaisuus pikkulampikorentoon ja täplälampikorentoon nähden. Koiraalla on tyvestään suurikokoinen ja muodoltaan pyöreä paritteluelimien väkänen, joka on tyvestä eteenpäin lyhyt ja hyvin käyrä. Naaraalla puolestaan sukuaukon suojus koostuu vain kahdesta pienikokoisesta ulokkeesta. Isolampikorennon ylemmät perälisäkkeet ovat väriltään tummat.
Isolampikorennon takaruumiin pituus on 23–28 mm, ja takasiipi on 26–32 mm pitkä.
Elintavat.
Isolampikorennon lentoaika on toukokuun puolivälistä elokuun puoliväliin. Päälentoaika ajoittuu kesäkuun puolestavälistä heinäkuun puoleenväliin.
Levinneisyys ja elinympäristö.
Isolampikorentoa tavataan Euroopan itäisissä ja pohjoisissa osissa sekä Aasian puolella Siperiassa 90° leveyspiirille ulottuvalla alueella. Laji elää Keski-Euroopassa hyvin paikoittaisesti. Suomessa isolampikorento on koko maan alueella yleinen.
Laji elää tavallisesti pienissä vesissä ja toisinaan runsaan kasvillisuuden järvillä ja jokien suvannoilla. Pohjoisessa Suomessa isolampikorentoa tavataan Etelä-Suomea useammin suoalueiden lammilla.
N’Dodjigu

N’Dodjigu (myös "N’Dodjiga") on maalaiskunta Moptin alueen Youwaroun piirissä Malissa. Sen keskuskylä Sah sijaitsee Nigerjoen sivuhaaran Bara Issan varrella 35 kilometriä Youwarousta koilliseen. Kunnassa on 22 300 asukasta (vuonna 2009).
N’Dodjigun kunnan pinta-ala on 823 neliökilometriä. Se rajoittuu lännessä Youwaroun piirin Dirman ja Dongon ja kaakossa Moptin piirin Korombanan kuntiin sekä pohjoisessa Timbuktun alueen Niafunkén piiriin. Seutu kuuluu Sahelin vyöhykkeeseen. Kunnan alueella virtaavat Nigerin haarajoet Bara Issa ja Koli-Koli, jotka muodostavat lukuisia järviä.
Kuntaan kuuluu 50 kylää. Asukkaat ovat etupäässä fulbeja, bambaroita, bozoja ja songhaita.
Paikallisia elinkeinoja ovat maanviljely, karjanhoito, kalastus, metsien hyödyntäminen, käsityöammatit ja kaupankäynti. Tärkeimmät viljelykasvit ovat hirssi, riisi, durra, maapähkinä, maniokki ja lehmänpapu. Kotieläimiä ovat naudat, lampaat, vuohet, aasit, hevoset, kamelit ja siipikarja. Kalaa viedään myytäväksi Moptiin. Sahissa pidetään viikoittaiset markkinat.
Liikennöinti tapahtuu sadekaudella vesiteitse ja kuivana aikana maitse. Palveluihin kuuluvat kolme alakoulua, yläkoulu ja kaksi terveysasemaa.
Aron morsiamet

Aron morsiamet ( "Otoyomegatari") on Kaoru Morin luoma historiallinen manga.
Sarja alkoi ilmestyä Enterbrainin Fellows!-lehden lokakuun 2008 numerossa. Helmikuussa 2013 Fellows! uudelleennimettiin Hartaksi, ja samalla sen ilmestymistiheys nousi kuudesta kymmeneen numeroon vuodessa. Sarjaa on ilmestynyt toistaiseksi 14 pokkarin verran.
Suomeksi sarjaa julkaisee Punainen jättiläinen. Englanniksi sarjaa julkaisee Yen Press, jonka käyttämä käännösnimi on "A Bride's Story".
Tarina sijoittuu 1800-luvulle Keski-Aasiaan. Sen päähenkilö on nuori nainen Amira, joka muuttaa kaukaisesta kylästä toiseen mennäkseen naimisiin itseään kahdeksan vuotta nuoremman Karlukin kanssa. Sarja seuraa heidän ihmissuhteensa kehitystä, mutta esittelee samalla muita nuoria naisia ja heidän sulhasiaan.
Davis Drewiske

Davis Anthony Drewiske (s. 22. marraskuuta 1984) on yhdysvaltalainen jääkiekkoilija, joka pelaa NHL-seura Montreal Canadiensissa. 
Ura.
1. huhtikuuta 2008 Drewiske teki varaamattomana pelaajana tulokassopimuksen Los Angeles Kingsin kanssa. Kauden 2007–2008 loppuun asti hän pelasi Kingsin AHL-yhteistyöseura Manchester Monarchsissa. Myös seuraavan ja ensimmäisen kokonaisen ammattilaiskautensa 2008–2009 Drewiske aloitti Monarchsissa, josta Kings kutsui hänet ensimmäisen kerran NHL:ään 2. helmikuuta 2009. NHL-debyyttinsä Drewiske teki päivää myöhemmin 3. helmikuuta 1–0 -voitossa Ottawa Senatorsia vastaan. Ensimmäisen maalinsa hän teki tyhjään maaliin 6–4 -voitossa San Jose Sharksista 6. lokakuuta 2009. 
NHL:n lyhyellä työsulkukaudella 2012–2013 Drewiske kaupattiin Kingsistä Montreal Canadiensiin, joka antoi tilalle viidennen kierroksen varausvuoron .
13. kesäkuuta 2013 Drewiske teki Montrealin kanssa kahden vuoden jatkosopimuksen.
Minna Arve

Minna Marjukka Arve (s. 1974 Turku) on suomalainen kokoomuksen poliitikko, joka toimi Turun kaupunginjohtajana vuosina 2017–2021 ja Turun pormestarina 2021–2025.
Ura.
Arvella on sairaanhoitajan tutkinto vuodelta 1996. Ennen poliittista uraansa hän toimi sairaanhoitajana Turun yliopistollisessa keskussairaalassa vuosina 1997–2004.
Arve on ollut kokoomuksen jäsen vuodesta 1994. Hän on toiminut kokoomuksen puoluehallituksen varapuheenjohtajana ja europarlamentaarikko Ilkka Suomisen avustajana Brysselissä. Turun kaupunginvaltuustoon hänet valittiin ensimmäisen kerran vuoden 2004 vaaleissa.
Arve valmistui kauppatieteiden maisteriksi Turun kauppakorkeakoulusta vuonna 2004. Hän työskenteli markkinointipäällikkönä turkulaisessa HyTest-bioteknologiayrityksessä vuosina 2006–2010.
Arve toimi Turun kaupunginhallituksen puheenjohtajana vuosina 2010–2014, minkä jälkeen hän toimi kokoomuksen puoluesihteerinä lokakuusta 2014 helmikuuhun 2016. Tämän jälkeen hän oli vuoden Turun kauppakamarin toimitusjohtajana. Hänet valittiin lokakuussa 2017 Turun kaupunginjohtajaksi yhden äänen erolla Jarkko Virtaseen. Turun siirryttyä kesällä 2021 pormestarimalliin Arve valittiin Turun pormestariksi. Kesäkuussa 2025 Arven seuraajaksi valittiin Piia Elo.
Arve toimi Kevan hallituksen puheenjohtajana vuosina 2018–2021. Hän on myös Euroopan edustaja maailmanlaajuisen ICLEI-Local Governments for sustainability -verkoston hallituksessa. Lisäksi hänet valittiin koko ICLEI-Local Governments for Sustainability -verkoston varapuheenjohtajaksi huhtikuussa 2021. 
Yleisradion maaliskuussa 2018 julkistaman selvityksen mukaan Arven saama runsaan 15 300 euron kuukausipalkka oli Suomen korkein kuntajohtajan palkka. Edellisvuoden lopussa eläkkeelle jääneellä Vantaan kaupunginjohtaja Kari Nenosella oli eläkkeelle jäädessään tätä korkeampi palkka (yli 16 300 euroa/kk).
Francis Bouillon

Francis Bouillon (s. 17. lokakuuta 1975) on ammattilaisuransa päättänyt yhdysvaltalainen jääkiekkoilija. Bouillon pelasi 15 kautta NHL-liigassa edustaen Montreal Canadiensia ja Nashville Predatorsia. Urallaan hän pelasi 776 NHL runkosarjaottelua, ja teki niissä 32 maalia ja antoi 117 maaliin johtanutta syöttöä.
Ura.
Bouillon teki ammattilaisdebyyttinsä kaudella 1996–1997 ECHL-joukkue Wheeling Nailersissa. Seuraavalla kaudella hän pelasi IHL-joukkue Quebec Rafalesissa ennen kuin siirtyi vapaana pelaajana Montreal Canadiensiin vuonna 1998.
Seuraavien 11 kauden ajan Bouillon pelasi Canadiensin organisaatiossa lukuun ottamatta Nashville Predatorsissa pelattua kautta 2002–2003. Pienestä koostaan huolimatta Bouillonilla ei ole ollut ongelmaa fyysisessä pelissä NHL:ssä. Pierre Houden mukaan Bouillon on yksi NHL:n vahvimmista pelaajista.
30. syyskuuta 2009 Ennen kauden 2009–2010 alkua Bouillon teki yhden vuoden sopimuksen Nashville Predatorsin kanssa pelattuaan ennen sitä try out -sopimuksella harjoitusleirillä. Edellisellä kerralla hän pelasi Nashvillessä vain neljä ottelua 2002. Bouillon jätti kauden aikana väliin vain yhden ottelun. 81 pelaamassaan pelissä hän teki kolme maalia ja yhteensä 11 pistettä. 18. kesäkuuta 2010 Bouillon teki kahden vuoden mittaisen jatkosopimuksen Nashvillen kanssa.
1. heinäkuuta 2012 Bouillon palasi Montrealiin yhden vuoden ja 1,5 miljoonan dollarin sopimuksella. Kauden aikana hän ansaitsi pelaamisellaan yhden vuoden jatkosopimuksen. Kauden 2013–2014 jälkeen Montreal ei tehnyt Bouillonin kanssa sopimusta ja hänestä tuli 1. heinäkuuta vapaa pelaaja. Hän kuitenkin pelaa Montrealin harjoitusleirillä try out -sopimuksella.
Greg Pateryn

Gregory Pateryn (s. 20. kesäkuuta 1990) on yhdysvaltalainen uransa lopettanut jääkiekkoilija. Hän on Toronto Maple Leafsin viidennen kierroksen varaus .
Ura.
28. maaliskuuta 2012 Montreal Canadiens teki Paterynin kanssa kaksivuotisen tulokassopimuksen. 
8. toukokuuta 2014 Canadiens ja Pateryn tekivät kaksivuotiisen jatkosopimuksen.
Tammikuussa 2021 Minnesota Wild kauppasi Paterynin Colorado Avalancheen vaihdossa Ian Coleen.
Huhtikuussa 2021 Avalanche kauppasi Paterynin ja viidennen kierroksen varausvuoron vuoden 2021 varaustilaisuudessa vaihdossa Devan Dubnykiin.
Litiumoksidi

Litiumoksidi (Li2O) on epäorgaaninen ioniyhdiste ja litiumin oksidi. Yhdistettä käytetään lasitteiden ja emalien valmistuksessa sekä muiden litiumyhdisteiden tuotantoon.
Ominaisuudet.
Litiumoksidi on huoneenlämpötilassa valkoista kuutiomaista kiteistä ainetta. Sen kiderakenne on antifluoriittirakenne. Yhdiste on emäksinen oksidi ja reagoi veden kanssa muodostaen litiumhydroksidia. Happamien oksidien kanssa muodostuu litiumsuoloja, esimerkiksi litiumoksidi ja hiilidioksidi reagoivat litiumkarbonaatiksi.
Li2O + H2O → 2 LiOH
Valmistus ja käyttö.
Litiumoksidia voidaan valmistaa polttamalla litiumia ilmassa. Näin muodostuneessa tuotteessa on mukana pieni määrä myös litiumperoksidia. Puhdasta litiumoksidia voidaan valmistaa kuumentamalla litiumperoksidia, litiumkarbonaattia, litiumnitraattia tai litiumhydroksidia.
4 Li + O2 → 2 Li2O
Litiumoksidia käytetään lasitteiden ja emalien valmistuksessa fluksina. Yhdisteestä voidaan valmistaa muita litiumyhdisteitä, käyttää valokuvauskemikaalina ja sitä on tutkittu myös tritiumin tuotantoon.
Kustaa Loikkanen

Kustaa Adolf Loikkanen (15. huhtikuuta 1897 Pietari – 14. helmikuuta 1990 Espoo) oli suomalainen konsuli ja kääntäjä, joka toimi 1950- ja 1960-luvulla presidentti Urho Kekkosen henklökohtaisena venäjän kielen tulkkina tämän Neuvostoliiton-vierailuilla sekä venäläisten vieraillessa Suomessa.
Loikkanen toimi ulkoministeriön kielenkääntäjänä, ja hän oli venäjän kielen tulkkina mukana presidentti Kekkosen neuvotteluissa venäläisten kanssa. Kekkonen oli aikanaan opiskellut venäjää oppikoulussa mutta hänen kielitaitonsa ei riittänyt neuvotteluissa vaan hänen täytyi käyttää tulkkeja apuna. Loikkanen oli tulkkina muun muassa noottikriisin aikana 1961 Novosibirskissa käydyissä neuvotteluissa.
Loikkanen oli naimisissa Olga Kivekkään (1902–1985) kanssa. Olga Kivekäs oli kenraali Kaarlo Kivekkään ottotytär. Olga Kivekkään nimi oli alun perin Gulj Begim jonka isä Barakat oli afgaani ja äiti Binazir oli šugnani.
Kustaa Loikkanen on haudattu Ahveniston hautausmaalle Hämeenlinnaan.
Punainen enkeli

Punainen enkeli (; ) on vuonna 1960 ensi-iltansa saanut Nunnally Johnsonin ohjaama ja käsikirjoittama yhdysvaltalais-italialainen sotadraamaelokuva, jonka pääosissa ovat Ava Gardner ja Dirk Bogarde. Johnson oli laatinut elokuvan käsikirjoituksen Bruce Marshallin romaanin "The Fair Bride" (1953) pohjalta. "Punainen enkeli" kertoo papista ja prostituoidusta, jotka rakastuvat Espanjan sisällissodan aikana.
Tuotanto.
"Punainen enkeli" kuvattiin mustavalkoelokuvana 1,8 miljoonan dollarin budjetilla Italiassa. Kuvauspaikkoina olivat Sisilian Catania, Latiumin Rooma ja Roomassa sijaitsevat Cinecittàn elokuvastudiot. Kuvaukset olivat alkaneet 2. marraskuuta 1959 ja päättyneet tammikuun alussa 1960. Elokuvan työniminä olivat "Temptation", "The Fair Bride" ja "La Sposa Bella", ja Titanus, Metro-Goldwyn-Mayer ja Spectator -elokuvayhtiöt toimivat elokuvan tuotantoyhtiöinä.
Julkaisu ja vastaanotto.
"Punainen enkeli" sai Italian ensi-iltansa 14. huhtikuuta vuonna 1960. Yhdysvalloissa elokuva sai ensi-iltansa 28. syyskuuta 1960 New Yorkissa. Suomessa elokuvan teatteriensi-ilta oli 9. kesäkuuta vuonna 1961. Metro-Goldwyn-Mayer vastasi elokuvan teatterilevityksestä.
MGM:n merkintöjen mukaan elokuva tuotti Yhdysvalloissa ja Kanadassa ainoastaan 410 000 dollaria ja ulkomailla 525 000 dollaria. Heikon kaupallisen menestyksen johdosta MGM jäi 1 527 000 dollarin verran tappiolle. "Punainen enkeli" oli yksi MGM:n vuoden 1960 suurimmista flopeista.
Jääkiekon naisten maailmanmestaruuskilpailut 2007

Jääkiekon naisten maailmanmestaruuskilpailut 2007 pelattiin Kanadassa, ja ottelupaikkakuntina toimivat Winnipeg ja Selkirk. Maailmanmestaruuden voitti emäntämaa Kanada päihittämällä loppuottelussa Yhdysvallat lukemin 5–1. Pronssia voitti Ruotsi. 
Kisoissa rikottiin naisten maailmanmestaruuskilpailujen yleisöennätys katsojien kokonaismäärässä. Kisoja oli katsomassa kaikkiaan 119 231 henkeä. Ennätys rikkoontui vasta vuonna 2025 Tšekin turnauksessa, johon paikan päällä osallistui kaikkiaan 122 331 katsojaa.
Jääkiekon naisten maailmanmestaruuskilpailut 2008

Jääkiekon naisten maailmanmestaruuskilpailut 2008 pelattiin Kiinassa, ottelupaikkakuntana toimi Harbin. Maailmanmestaruuden voitti Yhdysvallat, joka voitti loppuottelussa Kanadan maalein 4–3. Suomi palasi mitalikantaan ensi kertaa sitten vuoden 2004 voittamalla pronssiottelussa Sveitsin maalein 4–1.
Jääkiekon naisten maailmanmestaruuskilpailut 2004

Jääkiekon naisten maailmanmestaruuskilpailut 2004 pelattiin Kanadassa. Maailmanmestaruuden voitti Kanada. Suomi voitti pronssiottelussa Ruotsin. 
Loppusijoitukset.
Sveitsi ja Japani putosivat B-sarjaan.
Scooby-Doo! The Mystery Begins

Scooby-Doo! The Mystery Begins on vuonna 2009 ensi-iltansa saanut fantasiaseikkailu. Elokuva on kolmas elävillä näyttelijöillä toteutettu Scooby-Doo-elokuva, vaikkakin sen tapahtumat sijoittuvat sarjan alkuun. Elokuvassa näytetään, kuinka mysteeripoppoo sai alkunsa.
Elokuvalle tehtiin jatko-osa vuonna 2010, "Scooby-Doo! Curse of the Lake Monster".
Tarina.
Koulubussissa tapahtuneen välikohtauksen vuoksi toisilleen tuntemattomat kömpelö Norville ”Shaggy” Rogers, jalkapalloilija Fred Jones, nörtti Velma Dinkley ja näyttelyä harrastava Daphne Blake joutuvat kirjastoon jälki-istuntoon. Kirjastoon ilmestyy kaksi haamua, jotka jahtaavat heitä koulun jumppasaliin, jossa on käynnissä koulun juhlallisuudet. Koulun sähköt alkavat temppuilla ja koska vararehtori Grimes uskoo nelikon olevan kaiken takana, hän erottaa heidät koulusta.
Nelikko päättää puhdistaa maineensa ja selvittää, kuka on kaiken takana.
Räjähdysherkkää kemiaa

Räjähdysherkkää kemiaa ("Numb") on Harris Goldbergin ohjaama ja käsikirjoittama draamakomediaelokuva vuodelta 2007. Sen ensi-ilta oli Tribecan elokuvajuhlilla. Elokuva kuvattiin Kanadassa. Sen on arvioitu liikkuvan romanttisen komedian ja vakavan draaman välimaastossa. Elokuvan pääosassa on "Frendit"-televisiosarjasta tunnettu Matthew Perry.
Juoni.
Elokuva kertoo hermoheikosta, kroonisesti masentuneesta käsikirjoittajasta, joka ravaa kallonkutistajalta toiselle saadakseen elämänsä järjestykseen. Miehen onni näyttää kääntyvän, kun hän tutustuu avomieliseen ja iloluontoiseen Saraan (Lynn Collins). Ote uudesta onnesta on kuitenkin melko haparoiva ja arvaamaton, sillä hän ajautuu suhteeseen naispsykiatrin kanssa, jolla on myös omat ongelmansa.
Tukholman poliisitalo

Tukholman poliisitalo on Tukholman keskustassa Kungsholmenin saarella sijaitseva rakennuskompleksi, jossa toimii Tukholman läänin poliisiviranomaisen ja valtakunnan poliisihallinnon päämaja. Poliisitalon osoite on Kungsholmsgatan 33–47.
Poliisitalon vanhin osa rakennettiin vuosina 1903–1911, ja sen on suunnitellut arkkitehti Gustaf Lindgren. Arkkitehtuurihistorioitsija Fredric Bedoiren mukaan se on tyyliltään ruotsalainen vastine siirtomaissa suosituille mahtipontisille hallintorakennuksille, joiden ulkonäkö pyrki korostamaan esivallan auktoriteettia. Tyylissä on myös vaikutteita karoliiniajan arkkitehtuurista. Rakennusta laajennettiin vuonna 1938 Carl Melinin suunnittelemalla osalla ja myöhemmin useilla muilla lisärakennuksilla. Lennart Kolten suunnittelema valtakunnanpoliisihallinnon kolmiosainen talo rakennettiin 1971–1975. Sen tieltä purettiin Kruununprinsessa Loviisan lastensairaala.
Kehys

Kehys on maalauksen, piirustuksen, valokuvan tai muun kuvan reunus. Kehyksen tarkoitus on yleensä tuoda kuva paremmin esille tai suojata sitä. Kehys voi olla yksinkertainen puulista, mutta jotkin kehykset tehdään hyvin näyttäviksi esimerkiksi koristelulla tai kultauksella.
Suorakulmainen kuvakehys koostuu neljästä puisesta listasta, joiden päät on viistetty 45 asteen kulmaan ja liimattu ja naulattu yhteen. Huulloksen sisäreuna pehmustetaan maalauksen pinnan suojaamiseksi. Piirustukset, grafiikanlehdet ja paperille tehdyt maalaukset suojataan lasilla, joka sijoitetaan paperin ja kehyksen väliin. Lasin ja paperin väliin sijoitetaan myös yleensä lisäksi kartongista tehty paspatuuri (passepartout), joka estää työn pintaa hankautumasta lasiin. Jos lasia tai paspatuuria ei käytetä, maalauksen pysyminen kehyksessä varmistetaan yleensä korkin tai balsapuun palasilla, joilla maalaus kiilataan kehykseen tiukasti. Kehyksen taustaan voidaan maalauksen kiinnittämiseksi myös lyödä listanauloja tai ruuvata kulmakannattimet tai ripustusrenkaat. Maalauskankaan taakse sijoitetaan taustalevy, joka on tehty kovalevystä, vanerista tai kartongista. Taulu voidaan ripustaa seinälle kehyksen taakse asennetuista ripustusrenkaista tai ripustusruuvien väliin kiinnitetystä metallilangasta tai nailonsiimasta.
Meiramit

Meiramit ("Origanum") on huulikukkaiskasvien heimoon kuuluva kasvisuku. Siihen kuuluu 44 lajia ja lukuisia risteymiä, joita esiintyy alkuperäisinä Euraasiassa ja Pohjois-Afrikassa.
Yleisimmin maustekasveina käytetty meirameita ovat maustemeirami ja mäkimeirami, jonka lajike 'Prismaticum' tunnetaan myös oreganona. Meirameja voi kasvattaa itse siemenistä. Avomaalla ne ovat yksivuotisia, mutta sisätiloissa niitä voi pitää useita vuosia. Ne viihtyvät hiekka- ja kalkkipitoisessa maassa aurinkoisella kasvupaikalla.
DN-skrapan

DN-skrapan ("DN-torni") on 25-kerroksinen tornitalo Tukholman Mariebergin kaupunginosassa, Kungsholmenin saaren lounaisosassa. Rakennus on 84 metriä korkea ja se oli 2000-luvun alkuun saakka Ruotsin korkein tornitalo.
Talo rakennettiin vuosina 1960–1964 Dagens Nyheter -sanomalehden toimitaloksi. Rakennuksen suunnitteli arkkitehti Paul Hedqvist. Viereiselle tontille oli kaksi vuotta aiemmin valmistunut toisen suuren aamulehden, Svenska Dagbladetin hieman matalampi talo. Molemmat lehdet olivat joutuneet siirtämään toimintonsa pois Tukholman ydinkeskustasta Norrmalmin saneerauksen tieltä, ja niille oli osoitettu uudet, vierekkäiset tontit Mariebergistä. DN-tornissa toimi myös Expressen-lehden toimitus. Sekä Dagens Nyheterin että Expressenin toimitukset siirtyivät 1990-luvulla entisen lehtipainon tiloihin rakennuskompleksin matalampaan osaan, minkä jälkeen tornitalosta on vuokrattu toimistoja ulkopuolisille.
Roy Bean – piru mieheksi

Roy Bean – piru mieheksi () on vuonna 1972 ensi-iltansa saanut yhdysvaltalainen lännenelokuva, jonka on ohjannut John Huston ja käsikirjoittanut John Milius. Löyhästi tosipohjaisen elokuvan pääosassa on Paul Newman saluunanpitäjänä ja omapäisenä villin lännen tuomarina Roy Beaninä (1825–1903).
Juoni.
Saluunanpitäjä Roy Bean (Paul Newman) on entinen lainsuojaton, joka julistaa itsensä tuomariksi Texasin syrjäseudulla. Bean alkaa pitää järjestystä yllä rautaisin ottein. Hänellä on yksi ase ja lääke kaikkea rikollisuutta vastaan – nimittäin hirsipuu. Bean ei ole oikea tuomari, ja hän määrää kaikki lakia rikkoneet hirsipuuhun.
Tuotanto.
Käsikirjoitus lähetettiin aluksi Lee Marvinille, joka oli tekemässä elokuvaa Paul Newmanin kanssa. Kun Newman luki käsikirjoituksen, hän innostui elokuvan pääosasta. Elokuvan käsikirjoittanut John Milius olisi halunnut ohjata elokuvan, mutta tuottajat eivät vakuuttuneet ideasta. Miliukselle kuitenkin maksettiin suuri summa käsikirjoituksen oikeuksista. Myöhemmin Milius sanoi pitäneensä John Hustonista, mutta hänen mielestään Huston pilasi elokuvan kokonaan ohjauksellaan.
"Roy Bean – piru mieheksi" kuvattiin Texasin Langtryssa, Kalifornian Pioneertownissa ja Arizonan Tucsonissa ja Mescalissa loppuvuonna 1971 ja alkuvuonna 1972. Elokuva kuvattiin Technicolor-elokuvausmenetelmällä, ja sen tuotantoyhtiönä oli First Artists.
Julkaisu ja vastaanotto.
"Roy Bean – piru mieheksi" sai ensi-iltansa 15. joulukuuta 1972 Espanjassa. Elokuva sai kotimaan ensi-iltansa Yhdysvalloissa 18. joulukuuta 1972 New Yorkissa. Los Angelesin ensi-ilta oli 22. joulukuuta 1972. Suomessa elokuva sai ensi-iltansa 2. helmikuuta 1973. National General Pictures vastasi elokuvan levityksestä Yhdysvalloissa vuonna 1972.
Vuonna 1973 elokuva tuotti Yhdysvaltain ja Kanadan alueilla seitsemän miljoonaa dollaria. Yhteensä elokuva tuotti 16,5 miljoonaa dollaria. Rotten Tomatoes -sivuston seitsemän artikkelin otoksen mukaan kriitikoiden arvosteluista 71 prosenttia on myönteistä.
Warner Home Video julkaisi elokuvan VHS:nä vuonna 1989. Tämän lisäksi Warner Home Video on julkaissut elokuvan kahdesti DVD:nä vuosina 2003 ja 2012.
MNTTT

MNTTT on rap-artistien Eevil Stöö ja Aztra muodostama duo. Duo on julkaissut kaksi albumia:
Patrick J. Adams

Patrick Johannes Adams (s. 27. elokuuta 1981 Toronto, Kanada) on kanadalainen näyttelijä. Hän on näytellyt muun muassa Mike Rossina USA Networkin lakisarjassa "Pukumiehet" (2011–2019). Lisäksi Adams on näytellyt lukuisissa muissa televisiosarjoissa, kuten "Todistettavasti syyllinen", "Ilman johtolankaa", "Lost", "NCIS Rikostutkijat" ja "Rosemary's Baby", ja myös esimerkiksi elokuvissa "Christmas in Boston", "Weather Girl" ja "Rage".
Adams on naimisissa näyttelijä Troian Bellisarion kanssa. Heillä on vuonna 2018 ja 2021 syntyneet tyttäret.
Sebastián Cristóforo

Sebastián Carlos Cristóforo Pepe (s. 23. elokuuta 1993 Montevideo, Uruguay) on uruguaylainen jalkapalloilija. Hän edustaa espanjalaista Eibaria lainalla italialaisseura Fiorentinasta ja on pelipaikaltaan keskikenttäpelaaja.
Seurajoukkueura.
11. elokuuta 2013 Cristóforo siirtyi espanjalaisseura Sevillaan viisivuotisella sopimuksella. Hän teki ensiesiintymisensä maan pääsarjassa Primera Divisiónissa 14. syyskuuta 2014 ottelussa Barcelonaa vastaan. Kauden 2016–2017 hän pelasi lainasopimuksella italialaisessa Fiorentinassa, joka osti hänet kesällä 2017.
Pitkä kuuma kesä (vuoden 1985 elokuva)

Pitkä kuuma kesä () on Stuart Cooperin ohjaama yhdysvaltalainen televisioelokuva vuodelta 1985. Televisioelokuva on genreltään romanttinen draama, ja se on uudelleenfilmatisointi vuonna 1958 ilmestyneestä "Hehkuva kesä" -elokuvasta. Televisioelokuvan pääosissa ovat Don Johnson, Jason Robards, Judith Ivey, Cybill Shepherd ja Ava Gardner. "Pitkä kuuma kesä" kertoo nuoresta, mutta kunnianhimoisesta tyhjäntoimittajasta, jolla on maine joutua vaikeuksiin. Hän saapuu pieneen etelävaltion kuntaan, ja hänellä on syvä vaikutus varakkaaseen tyranniin ja hänen kapinoivaan perheeseensä.
"Pitkä kuuma kesä" perustuu William Faulknerin novelleihin "Barn Burning" ja "The Spotted Horses" sekä romaaniin "The Hamlet", joiden pohjalta Rita Mae Brown ja Dennis Turner laativat televisioelokuvan käsikirjoituksen. "Pitkä kuuma kesä" kuvattiin Texasissa ja Louisianassa. Texasissa elokuvan kuvauspaikkoina olivat Marshall, Jonesville ja Elysian Fields. Louisianassa televisioelokuvaa kuvattiin Geismarissa, Vacheriessa, St. Francisvillessa ja Thibodaux’ssa. Televisioelokuvan tuotantoyhtiöinä olivat Leonard Hill Films ja Long Hot Productions. "Pitkä kuuma kesä" ensiesitettiin Yhdysvalloissa 6.-7. lokakuuta vuonna 1985. Televisioelokuva sai muun muassa kaksi Primetime Emmy -ehdokkuutta vuonna 1986. "Pitkä kuuma kesä" on julkaistu VHS:nä ja DVD:nä.
SMS V130

SMS V130 oli Saksan keisarikunnan laivaston G96-luokan torpedovene, joka tilattiin ensimmäisen maailmansodan aikana. Sodan loputtua alus luovutettiin sotakorvauksena Ranskalle.
Valmistus.
Alus tilattiin Stettinistä AG Vulcanilta ja sen köli laskettiin vesille telakkanumerolla 475. Alus laskettiin vesille 20. marraskuuta 1917 ja se valmistui kolmisen kuukautta myöhemmin 2. helmikuuta 1918.
Palvelus.
Sodan päätyttyä alus jatkoi palvelustaan Reichsmarinessa, kunnes se luovutettiin Ranskalle 3. elokuuta 1920 Cherbourgissa. Alus liitettiin Ranskan laivastoon nimellä "Buino". Alus poistettiin palveluksesta 15. helmikuuta 1933 ja se romutettiin.
SMS S133

SMS S133 oli Saksan keisarikunnan laivaston G96-luokan torpedovene ensimmäisessä maailmansodassa. Sodan loputtua alus luovutettiin sotakorvauksena Ranskalle.
Valmistus.
Alus tilattiin Schichaulta, missä köli laskettiin telakkanumerolla 1006]]. Alus laskettiin vesille 1. syyskuuta 1917 ja valmistui 20. helmikuuta 1918.
Palvelus.
Sodan päätyttyä alus jatkoi palvelustaan Reichsmarinessa, kunnes se poistettiin alusluettelosta 5. marraskuuta 1919. Alus luovutettiin Ranskalle 20. heinäkuuta 1920 Cherbourgissa. Alus liitettiin Ranskan laivastoon nimellä "Chastang". Se poistettiin palveluksesta 18. elokuuta 1933 ja romutettiin.
SMS S134

SMS S134 oli Saksan keisarikunnan laivaston G96-luokan torpedovene ensimmäisessä maailmansodassa. Sodan loputtua alus luovutettiin sotakorvauksena Ranskalle.
Valmistus.
Alus tilattiin Schichaulta, missä köli laskettiin telakkanumerolla 1007. Alus laskettiin vesille 25. elokuuta 1917 ja valmistui 4. tammikuuta 1918.
Palvelus.
Sodan päätyttyä alus jatkoi palvelustaan Reichsmarinessa, kunnes se poistettiin alusluettelosta 5. marraskuuta 1919. Alus luovutettiin Ranskalle 14. heinäkuuta 1920 Cherbourgissa. Alus liitettiin Ranskan laivastoon nimellä "Vesco". Se poistettiin palveluksesta 24. heinäkuuta 1935 ja romutettiin.
Ulla-Kaarina Jokinen

Ulla Kaarina Vellamo Jokinen (26. marraskuuta 1921 Viipuri – 10. elokuuta 2009) oli suomalainen yliopiston lehtori ja suomentaja.
Jokinen toimi 1975–1986 Helsingin yliopiston romaanisen filologian lehtorina ja 1984–1991 romaanisen filologian dosenttina.
Suomennoksia.
Nimellä "Kaarina Mieskivi":
Nimellä "Ulla Jokinen":
Nimellä "Ulla-Kaarina Jokinen":
SMS S135

SMS S135 oli Saksan keisarikunnan laivaston G96-luokan torpedovene ensimmäisessä maailmansodassa. Sodan loputtua alus luovutettiin sotakorvauksena Ranskalle.
Valmistus.
Alus tilattiin Schichaulta, missä köli laskettiin telakkanumerolla 1008. Alus laskettiin vesille 27. lokakuuta 1917 ja valmistui 15. maaliskuuta 1918.
Palvelus.
Sodan päätyttyä alus jatkoi palvelustaan Reichsmarinessa, kunnes se poistettiin alusluettelosta 5. marraskuuta 1919. Alus luovutettiin Ranskalle 20. heinäkuuta 1920 Cherbourgissa. Alus liitettiin Ranskan laivastoon nimellä "Mazaré". Se poistettiin palveluksesta 24. heinäkuuta 1935 ja romutettiin.
SMS S139

SMS S139 oli Saksan keisarikunnan laivaston G96-luokan torpedovene ensimmäisessä maailmansodassa. Sodan loputtua alus luovutettiin sotakorvauksena Ranskalle.
Valmistus.
Alus tilattiin Schichaulta, missä köli laskettiin telakkanumerolla 1012. Alus laskettiin vesille 24. marraskuuta 1917 ja valmistui 15. huhtikuuta 1918.
Palvelus.
Sodan päätyttyä alus jatkoi palvelustaan Reichsmarinessa, kunnes se poistettiin alusluettelosta 5. marraskuuta 1919. Alus luovutettiin Ranskalle 20. heinäkuuta 1920 Cherbourgissa. Alus liitettiin Ranskan laivastoon nimellä "Deligny". Se poistettiin palveluksesta 18. elokuuta 1933 ja romutettiin.
Travis Moen

Travis Shawn Moen (s. 6. huhtikuuta 1982) on kanadalainen jääkiekkoilija, joka pelaa NHL-seura Dallas Starsissa. Hän on syntynyt Swift Currentissa. Hän on Calgary Flamesin viidennen kierroksen varaus . Hän ei kuitenkaan pelannut Calgaryssa yhtäkään ottelua.
Ura.
Moen pelasi WHL-joukkue Kelowna Rocketsissa viisi kautta 1998-2003. Yhteensä hän pelasi 181 ottelua tehden niissä 27 maalia ja yhteensä 58 pistettä. Jäähyminuutteja kertyi 399.
Calgary Flames varasi Moenin viidennellä kierroksella numerolla 155 . Hän ei pelannut Calgaryssa yhtäkään ottelua. Vapaana agenttina Moen teki Chicago Blackhawksin kanssa sopimuksen. Blackhawks lähetti hänet farmijoukkue Norfolk Admiralsiin kaudeksi 2002-2003. Seuraavalla kaudella 2003-2004 Moen pelasi Chicagossa täydet 82 NHL-ottelua. Työsulkukaudella 2004-2005 hän pelasi Norfolkissa 79 ottelua.
Ennen kautta 2005-2006 Moen kaupattiin Mighty Ducks of Anaheimiin Mikael Holmqvistin tilalle 30. heinäkuuta 2005. Hän pelasi Anaheimissa 39 peliä. Hän pelasi myös ensimmäisen ottelunsa pudotuspeleissä. 5. toukokuuta hän teki ensimmäisen pudotuspelimaalinsa Colorado Avalanchea vastaan. 
Kaudella 2006-2007 Moen pelasi Anaheimin kolmannessa kentällisessä Selke Trophy -ehdokas Sammy Pahlssonin ja Rob Niedermayerin kanssa. Heidän kenttänsä oli ainoa, jota päävalmentaja Randy Carlyle ei muuttanut kauden aikana. Moen pelasi ensimmäisen usean maalin ottelunsa Edmonton Oilersia vastaan, kun teki kaksi maalia.
Anaheim pääsi pudotuspeleissä läntisen konfrenenssin semifinaaleihin. Moen teki jatkoajalla voittomaalin neljännessä ottelussa Vancouver Canucksia vastaan ja vei Anaheimin sarjassa 3-1 -johtoon. Toisen voittomaalin hän teki Stanley Cup -finaaleiden ensimmäisessä ottelussa Ottawa Senatorsia vastaan. Hän teki myös Stanley Cupin voiton Anaheimille ratkaisseen maalin viidennessä ottelussa. Kyseessä oli oma maali, mutta Moen oli viimeinen kiekkoon koskenut Anaheimin pelaaja.
Moen kaupattiin San Jose Sharksiin 4. maaliskuuta 2009 Kent Huskinsin kanssa. Tilalle Anaheim sai Nick Boninon, Timo Pielmeier ja neljännen kierroksen varaus .
10. heinäkuuta 2009 Moen teki kolmivuotisen sopimuksen Montreal Canadiensin kanssa. Hänen palkkansa oli 1,5 miljoonaa dollaria kaudessa. Moen teki ensimmäisen NHL-maalinsa kauden ensimmäisessä pelissä. Montreal voitti 4-3 Toronto Maple Leafsin. Seuraavassa ottelussa hän teki maalin Buffalo Sabresia vastaan. 29. kesäkuuta 2012 Moen teki nelivuotisen jatkosopimuksen, jonka arvo oli 1,8 miljoonaa dollaria kaudessa.
Langalla Jaska ja Ari

Langalla Jaska ja Ari oli suomalainen kesä–syyskuussa 1991 Yle TV2-kanavalla esitetty visailuohjelma. Ohjelmaa tehtiin yhteensä 14 jaksoa. 
Ohjelman juontajana toimi vatsastapuhuja Ari Lauanne, joka juonsi ohjelmaa Jaska-nimisen käsinukkensa kanssa. Ihmiset pystyivät osallistumaan ohjelmaan lähettämällä postikortteja, joista valittiin ohjelmaan osallistujat. Kysymyksiin oikein vastanneet voittivat palkintoja, mutta niille jotka vastasivat väärin lähetettiin lohdutuspalkintona T-paita.
Seuraavana vuonna Lauanne juonsi Jaska-käsinukkensa sekä Mia Halosen kanssa saman tyylistä visailuohjelmaa "Jaska ja sen sisko".
Parodia.
Sketsisarjan "Kummeli" ensimmäisellä tuotantokaudella esitettiin sketsijatkumoa "Missä mennään?", joka oli parodia "Langalla Jaska ja Ari" -visailuohjelmasta. Sketsissä Heikki Silvennoinen esittää Jouko-nimistä juontajaa ja Timo Kahilainen Kosti-nimistä käsinukkea. Ohjelmassa arvuutellaan nähtävyyksiä, joista vihjeet kertoo reportteri Mauno Ahonen.
Marianne Thorby

Marianne Stenberg, o.s. "Nyberg", kirjailijanimeltään Marianne Thorby, (6. marraskuuta 1921 Helsinki – 25. joulukuuta 2004) oli suomalainen humanististen tieteiden kandidaatti ja ruotsin kielellä kirjoittanut salapoliisikirjailija.
Stenberg pääsi ylioppilaaksi 1940 Töölön ruotsalaisesta yhteiskoulusta ja valmistui humanististen tieteiden kandidaatiksi Helsingin yliopistosta. Kirjallisen tuotantonsa Stenberg julkaisi jo 1960-luvun alussa, mutta hän kirjoitti vielä 1990-luvulla pakinoita Hufvudstadsbladetiin nimimerkillä "Annetta".
Stenberg kirjoitti myös televisioelokuvien "Bronsflickan" (1962) ja "Misstankar" (1962) käsikirjoitukset.
Stenbergin vanhemmat olivat toimittaja Albert Nyberg ja Anna Wikström. Stenbergin puoliso oli vuodesta 1963 insinööri Lars Evergistus Stenberg (1909–1976). 
Teoksia.
Nimimerkillä "Marianne Thorby":
Sirocco (elokuva)

Sirocco on Pohjola-filmin ensimmäinen teatterilevityksessä ollut elokuva. Elokuvan ohjasi Mikko Kuparinen ja se pohjautuu Tuuve Aron Merkki-novelliin. Pääosaa esittää Eeva Putro. Lyhytelokuva kertoo yksinäisestä naisesta, joka löytää kerrostalonsa roskakorista vauvan ja alkaa kasvattaa sitä omanaan. Elokuva sai ensi-iltansa Kalifornian Palm Springs Int’l ShortFestissa kesäkuussa 2012 ja kiersi laajasti kansainvälisiä elokuvafestivaaleja, voittaen maineikkaan Odensen International Film Festivalin pääpalkinnon elokuussa 2012. Lisäksi elokuva on palkittu Overlook International Short Film Festival, Special Mention -kategoriassa sekä Artova Film Festival, Paras Fiktio -kategoriassa.
Näyttelijät.
Lähde:
Ida Kirjanov

Ida Kirjanov (s. 25. tammikuuta 1995) on suomalainen koripalloilija.
Ura.
Sentterinä pelaava Kirjanov on Raholan Pyrkivän kasvatti. Hän aloitti koripallon vuonna 2003 ja edusti Pyrkivän nuorisojoukkueita, kunnes siirtyi vuonna 2011 Tampereen Pyrintöön. Kaudet 2011–2012 ja 2012–2013 Kirjanov pelasi Pyrinnössä sekä A-tyttöjen SM-sarjaa että naisten I-divisioonaa. Kaudella 2013–2014 Kirjanov piti välivuoden koripallosta, mutta Pyrinnön noustua Naisten Korisliigaan hän teki pelaajasopimuksen seuran kanssa. Naisten pääsarjadebyytissään Kirjanov teki Forssan Alkua vastaan kaksi pistettä ja otti neljä levypalloa. Pyrintö sijoittui runkosarjassa kahdeksanneksi ja karsiutui pudotuspeleistä. Kirjanov pelasi runkosarjassa noin 11 minuuttia ottelua kohden 2,1 pisteen ja 2,2 levypallon keskiarvoilla.
Nordische Gesellschaft

Nordische Gesellschaft eli NG oli 1921 perustettu saksalainen järjestö, jonka perustajia olivat lyypekkiläiset kauppiaat ja Hansa-perinteen jatkajat. Sen tarkoituksena oli edistää kaupankäyntiä mutta myös Saksan ja Pohjoismaiden välistä kulttuurivaihtoa. Järjestö joutui vähitellen politiikan työkaluksi, ja vuodesta 1934 lähtien sen tavoitteena oli kansallissosialismin juurruttaminen Pohjoismaihin.
Järjestön johtajana oli Alfred Rosenberg. Hän kannatti niin sanottua "Nordische Gedankea", ajatusta että saksalaiset ja pohjoismaalaiset olivat samaa verta ja rotua, ja yhteisiä vihollisia olivat bolsevikit ja juutalaiset. Markku Jokisipilän ja Janne Könösen teoksessaan "Kolmannen valtakunnan vieraat" (2013) esittämän näkemyksen mukaan Rosenbergin Pohjola-intoilun taustalla oli hänen Tallinnassa viettämänsä lapsuus ja baltiansaksalainen syntyperä. Rosenberg opiskeli arkkitehtuuria Riiassa.
Rosenberg oli jo ennen järjestön johtoon nousemistaan ollut innokas Saksan ja Pohjoismaiden yhteistyön tiivistämisen ideoija. Travemünden Dichterhausista tuli näiden yhteyksien työkalu. Sinne kutsuttiin erityisesti pohjoismaisia kirjailijoita, joita pyrittiin vapaan seurustelun kautta saamaan myötämielisiksi kansallissosialistisille ajatuksille.
Suomesta Dichterhausiin kutsuttiin vuosittain kaksi edustajaa, suomen- ja ruotsinkielinen. Kävijöitä olivat muun muassa V. A. Koskenniemi, joka poikkesi siellä luentomatkoillaan, kutsuttuina Lauri Viljanen, Tito Colliander, Toivo Lyy ja Ragnar Ekelund. Vuonna 1936 matkaan lähtivät Göran Stenius ja varamiehen paikalta Olavi Paavolainen, joka matkansa jälkeen julkaisi kirjan "Kolmannen valtakunnan vieraana" (korjailtu versio Valituissa teoksissa). Monet suomalaiset kirjailijat kieltäytyivät kutsusta, muun muassa Yrjö Jylhä 1935, F. E. Sillanpää ja Arvi Kivimaa 1936. Goebbelsin kulttuurikamari otti talon 1936 valvontaansa, ja vierailijoiden valinta muuttui tiukemmaksi, siksi Paavolaisen mukaanlähtö herätti huolta.
Haydn Fleury

Haydn Fleury (s. 8. heinäkuuta 1996 Carlyle, Saskatchewan) on kanadalainen jääkiekkopuolustaja, joka pelaa NHL-seura Winnipeg Jetsissä. Carolina Hurricanes varasi Fleuryn ensimmäisellä kierroksella seitsemäntenä pelaajana . Hänen vahvuuksiinsa kuuluu luistelu, pelikäsitys, oman pään pelaaminen, voima ja koko. Fleury kykenee tekemään myös pisteitä, mutta hän ei ole tästä huolimatta kovin hyvä ylivoimapelaaja, eikä luontainen hyökkäävä puolustaja. Fleuryn tulisi lisätä myös hieman aggressiivisuutta.
Ura.
Seuraura.
Fleury aloitti jääkiekkoilun Leducin kaupungissa. Hän pelasi juniorina sittemmin Camrose Kodiaksissa, josta Fleury siirtyi Notre Dameen kaudeksi 2010–2011, jolloin Fleury pelasi paikallisten Notre Dame Houndsin joukkueessa SSMHL-sarjaa jaa Notre Dame Argosin joukkueessa SMHL-sarjaa. Red Deer Rebels varasi hänet 43. pelaajana WHL:n varaustilaisuussa 2011. Fleury teki kesäkuussa 2011 sopimuksen joukkueen kanssa, mutta hän ei kuitenkaan ollut 15-vuotiaana vielä edustuskelpoinen pelaamaan siellä koko kautta 2011–2012, vaan Fleuryn kausi eteni vielä suurimmaksi osaksi Argosissa.
Varsinaisella WHL:n tulokaskaudellaan 2012–2013 Fleury teki 66 runkosarjaottelussa tehot 4+15=19 sekä yhdeksässä playoff-ottelussa kaksi syöttöpistettä. Kaudella 2013–2014 hän nousi Rebelsin varakapteeniksi. Fleury oli tehoilla 8+38=46 joukkueen tehokkain puolustaja ja kolmanneksi paras pistemies. Hän voitti myös Rebelsin sisäisen tehotilaston lukemalla +15. Fleury pelasi kauden aikana myös CHL Top Prospects Gamessa. Carolina Hurricanes varasi hänet koko NHL:n varaustilaisuuden seitsemäntenä pelaajana ja toisena puolustajana kesällä . Fleury teki saman vuoden elokuussa kolmivuotisen tulokassopimuksen joukkueen kanssa. WHL-kauden 2014–2015 jälkeen hän pelasi yhden ottelun AHL-joukkue Charlotte Checkersissa. Ottelussa hän teki AHL-uransa avausmaalin.
Fleury pelasi vielä kauden 2015–2016 Red Deer Rebelsissä WHL-juniorisarjassa. Hänen ensimmäinen kokonainen ammattilaiskautensa oli 2016–2017, jolloin hän edusti Hurricanesin farmiseuraa Charlotte Checkersiä. Fleury pelasi kauden aikana 69 runkosarjaottelua.
Lokakuussa 2020 Fleury teki Hurricanesin kanssa kaksivuotisen ja yhteensä 2,6 miljoonan dollarin arvoisen jatkosopimuksen.
Huhtikuussa 2021 Hurricanes kauppasi Fleuryn Anaheim Ducksiin vaihdossa Jani Hakanpäähän ja kuudennen kierroksen varausvuoroon.
Heinäkuussa 2021 Seattle Kraken varasi Fleuryn joukueeseensa . 
Heinäkuussa 2024 Fleury teki vapaana agenttina Winnipeg Jetsin kanssa vuoden mittaisen ja 775 000 dollarin arvoisen kaksisuuntaisen sopimuksen.
Maajoukkueura.
Fleury pelasi alle 20-vuotiaiden MM-kilpailuissa vuonna 2016 sekä alle 18-vuotiaiden MM-kilpailuissa vuonna 2014, jolloin hän voitti pronssia. Fleury palkittiin turnauksen parhaana puolustajana ja Kanadan top-3-pelaajana. Hän pelasi myös alle 18-vuotiaiden Ivan Hlinkan muistoturnauksessa vuonna 2013, jolloin Fleury voitti kultaa. Hän edusti myös Canada Westernin joukkuetta World U-17 Hockey Challengessa vuonna 2013.
Muuta.
Fleuryn pikkuveli Cale pelaa NHL-joukkue Seattle Krakenissa.
Isabella Kaukopaasi

Isabella Kaukopaasi (s. 17. heinäkuuta 1995) on suomalainen koripalloilija.
Takamiehenä pelaava Kaukopaasi on Tampereen Pyrinnön kasvatti. Hän pelasi seuran nuorisojoukkueissa kevääseen 2013 asti. Pyrintö saavutti Kaukopaasin junioriaikana B-tyttöjen SM-pronssia vuonna 2010. Kausilla 2011–2012 ja 2012–2013 Kaukopaasi pelasi myös joitakin otteluita Pyrinnön naisten edustusjoukkueessa I-divisioonassa. Kaudella 2013–2014 hän pelasi kymmenen ottelua A-tyttöjen I-divisioonaa.
Pyrintö nousi Naisten Korisliigaan kaudeksi 2013–2014, ja Kaukopaasi teki seuran kanssa pelaajasopimuksen. Naisten pääsarjadebyytissään 4. lokakuuta 2014 Kaukopaasi teki Forssan Alkua vastaan kuusi pistettä. Ottelu jäi hänen ainoakseen Korisliigassa. Hän on pelannut tämän jälkeen toiseksi korkeimmalla sarjatasolla.
Tieverkko

Tieverkko tarkoittaa teiden muodostamaa kokonaisuutta. Tieverkko yhdistää alueita toisiinsa, kuten kaupunkeja satamiin ja lentoasemiin. Suomessa tieverkko muodostuu valtion omistamista ja Väyläviraston ylläpitämistä maanteistä, kuntien omistamista ja ylläpitämistä kaduista sekä yksityisten omistamista yksityisteistä. Tieverkko käsittää kaikki tiet ja katuverkko on sen osa, joka käsittää kaupunkien ja taajamien kadut. Maaseudun tiet luokitellaan siten, että valtion omistamat maantiet ovat valtateitä, kantateitä, seututeitä ja yhdysteitä, ja niiden lisäksi on yksityisten omistamat pääasiassa yksityiskäyttöön tarkoitetut tiet.
Walt McKechnie

Walter Thomas John McKechnie (s. 19. kesäkuuta 1947) on kanadalainen entinen jääkiekkoilija. Hän pelasi 17-vuotisen uransa aikana yhdeksässä NHL-joukkueessa.
Ura.
Toronto Maple Leafs varasi McKechnien kuudentena pelaajana . Hän pelasi juniorikiekkoa vuosina 1965-1967 ennen siirtymistään WHL:ssä pelaavaan ammattilaisjoukkue Phoenix Roadrunnersiin kaudeksi 1967-1968. Hänet nimettiin vuoden tulokkaaksi. Helmikuussa 1968 hän siirtyi Minnesota North Starsiin, jossa pelasi kauden aikana neljä ottelua. Hän pelasi seuraavat kolme kautta North Starsissa ja sen yhteistyöseuroissa. 
Toukokuussa 1971 McKechnie kaupattiin California Golden Sealsiin, jossa hän pelasi kolme kautta. Viimeisellä ja pisteiden valossa parhaimmalla hän teki 23 maalia ja yhteensä 52 pistettä. Uransa parhaat pisteet hän teki 1975-1976 Detroit Red Wingsissä iskiessään 82 pistettä. Seuraavalla kaudella 1976-1977 hän teki 25 maalia. Kauden jälkeen hän pelasi vielä maailmanmestaruuskilpailuissa Kanadan paidassa.
Ennen seuraavaa kautta McKechnie kaupattiin Washington Capitalsiin, joka heikon alkukauden jälkeen lähetti hänet eteenpäin Cleveland Baronsiin joulukuussa 1977. Kaudeksi 1978-1979 hänet kaupattiin Toronto Maple Leafsiin, jossa hän teki 25 maalia. Seuraavaksi kaudeksi hänet siirrettiin Colorado Rockiesiin. Vapaana agenttina McKechnie siirtyi Detroit Red Wingsiin vuonna 1981 ja teki 18 maalia ensimmäisellä kaudellaan ja seuraavalla 14. Kauden 1983-1984 McKenchie vietti CHL-joukkue Salt Lake Golden Eaglesissa, jonka jälkeen eläköityi 37-vuotiaana. Hän pelasi urallaan 955 NHL-ottelua, joissa teki 214 maalia ja syötti 392 eli teki yhteensä 606 pistettä.
Tuulia Timo

Tuulia Timo (s. 20. maaliskuuta 1997) on suomalainen koripalloilija.
Ura.
Timo on Vimpelin Vedon kasvatti. Hän aloitti koripallon kymmenvuotiaana. Timo edusti Vedon nuorisojoukkueita ja voitti A-tyttöjen SM-pronssia vuonna 2012. Kaudeksi 2013–2014 Timo siirtyi Tampereen Pyrintöön jossa pelasi naisten I-divisioonaa ja A-tyttöjen I-divisioonaa. Pyrintö nousi seuraavaksi kaudeksi Naisten Korisliigaan, ja Timo teki seuran kanssa pelaajasopimuksen. Naisten pääsarjadebyytissään 4. lokakuuta 2014 Timo teki Forssan Alkua vastaan kahdeksan pistettä ja otti seitsemän levypalloa. Pyrintö sijoittui runkosarjassa yhdeksänneksi ja karsiutui pudotuspeleistä. Timo pelasi kauden 1,5 pisteen ja 1,2 levypallon ottelukohtaisilla keskiarvoilla.
Kesäkuussa 2015 Timo palasi kasvattajaseuraansa, jossa katsoi kehittyvänsä vaihtoehdoistaan parhaiten muun muassa palloilulukion mahdollistaman lisäharjoittelun avulla. Hän teki jatkosopimuksen Vedon kanssa heinäkuussa 2016. Neljän kauden aikana hän pelasi Vedossa 102 runkosarjaottelua ja viisi pudotuspeliä. Kauden 2018–2019 runkosarjassa hän teki ottelua kohden 8,2 pistettä ja otti 2,7 levypalloa.
Kaudesta 2019–2020 alkaen Timo on edustanut lappeenrantalaisseura Catzia. Ensimmäisellä kaudellaan hän teki ottelua kohden runkosarjassa 108, pistettä ja toisella kaudellaan 11,8 pistettä.
Timo pelasi B-tyttöjen maajoukkueessa viisi ottelua 2,6 pisteen keskiarvolla.
Muuta.
Tuulia Timon sisko Taru Timo on myös pääsarjatason koripalloilija ja pelannut Tuulian kanssa Vimpelin Vedossa kausina 2015–2019 sekä Catzissa kaudella 2020–2021.
Pansion satamarata

Pansion satamarata rakennettiin 1930-luvulla ja se erosi Turku–Uusikaupunki-radasta Härkämäen kohdalla ja jatkui sitten pisimmillään aina Pansioon Turun laivastoasemalle saakka. Radalta erkanivat sivuraiteet Turun rautatehtaalle, Turun sataman länsilaiturille sekä Suomen Säilyke Oy:n tehtaalle ja Jalostajan Artukaisten tehtaalle. Radan varrella sijaitsivat myös Standardin ja Shellin öljyvarastot (Pansion öljysatama) sekä Laivateollisuuden Pansion telakka. Pansion satamarata avattiin öljysatamalle saakka 1932 ja rataa jatkettiin 1942 Turun laivastoasemalle.
Raisionjoen yli Crichton-Vulcan rakensi 1931 läppäsillan, koska alukset liikennöivät jokea pitkin sen varrella sijaitsevalle telakalle. Maantieliikenteen kahden kaistan lisäksi siltaan yhytettiin myös rautatie. Telakan toiminta päättyi kuitenkin pian ja läppäsilta otettiin pois käytöstä 12. elokuuta 1933 tapahtuneen Raisionjoen junaonnettomuuden jälkeen, jossa veturi ajoi ylösnostetulle sillalle ja kuljettaja että lämmittäjä saivat surmansa. Sillan nostokoneisto poistettiin vasta 1976. 
Nykyisin radan Turun laivastoasemalle johtanut osa on purettu ja rata jatkuu öljysatamaan saakka. Pansiossa toimi 1998–2007 Suomen ainoa junalauttasatama, jota varten rakennettiin oma ratapiha telinvahtohalleineen satamaradan viereen. Pansion telakka lakkautettiin 1988.
Jääkiekon Suomensarja 1965–1966

Jääkiekon Suomensarja kaudella 1965-1966 pelattiin kolmessa maantieteellisesti jaetussa lohkossa. Lohkoissa pelattiin kaksinkertainen sarja, lohkovoittajat nousivat SM-sarjaan ja lohkoissaan sijoille 7.-8. tulleet joukkueet putosivat Maakuntasarjaan.
Suomensarja.
Itälohko.
Hermes, SaPKo ja Tappara nousivat SM-sarjaan, josta putosivat Helsingin Jalkapalloklubi, Helsingin IFK ja Oulun Kärpät.&lt;br&gt;
Raahen Vesa, PiTa, TuKV, WU ja PiPS putosivat maakuntasarjaan, josta nousivat Pateniemen Urheilijat, Tampereen Kisa-Toverit, Upon Pallo, Joensuun Peli-Toverit, Rauman Säppi ja Helsingin Karhu-Kissat.